सुधा वर्मा
सावन के महिना म पानी ह झिमिर-झिमिर गिरत रहिथे। गर्मी के ताप म जरे बीजा म नवा जीवन आ जाथे। चारों डाहर नान-नान अंकुरन दिखे ले लग जथे। सावन के झड़ी म ये अंकुरन ह तेजी ले बाढ़थे, अउ चारों डाहर हरियाली दिखे ले लग जाथे। खेत-खार, मेड़-पार, इहां तक जुन्ना घर के देवार सब जगह हरियाली दिखथे।
अब खेत-खार कमतियात हावय। गांव-गांव म माटी के देवार नंदावत हावय अउ ईंटा, सिरमिट के देवार बनत हावय। हर जगह पक्का कुंआ, पचरी, पार, मंदिर देवाला बनगे हावय। रुख राई कमतियात हावय। सावन के हरियाली म सिरिफ घास नहिं बड़े पेड़ घलो दिखना चाही, जेन ह कमती होवत हावय। पहिली चूल्हा म खाना बनय तब जलाऊ लकड़ी के उपयोग बर बम्हरी लगाये जाथे। खेत के मेड़ म बम्हरी, कऊहा, सीसम, सागौन भरे राहय। खेत म बुता करइया मनखे मंझनिया खा-पी के रुख के छाया म आराम करयं। पहिली लकड़ी के घर म दरवाजा, मियार बनाए के काम म लावयं। अब तो लोहा आगे। रेडिमेड पिलास्टिक के दरवाजा आगे। प्लाई के उपयोग अब्बड़ होथे। ये सब के रखरखाव म कम मेहनत लागथे। पेड़ के कमतियाये के इहू एक कारन आय।
सहर म तो अब पेड़ कटात जात हावय। हां, फेर हर घर म गमला रखे हावय। अपन घर के बाहिर कियारी बना के बड़े-बड़े पेड़ लगाये हावयं। ये तो अपन घर के बात होगे। अब रद्दा म पेड़ लगाय बर वृक्छारोपन कार्यक्रम होथे। बहुत संख्या म पेड़ लगाए जाथे। सरकार पइसा घलो। खरचा करथे, फेर कतका पेड़ बांचथे येला गिन के सोचे के बात आय। जेन पेड़ सहर के भितरी म लगथे तेमा तो नगर निगम पानी डारथे। ये ह रद्दा के बात आय,जेन पेड़ कालोनी म लगथे तेन ह भगवान भरोसा रहिथे।
सावन म ''पेड़ लगाओÓÓ अभियान चलथे। ये ह दू-तीन महिना म अपन जर ल जमा लेथे अउ जी जथे। फेर कई पेड़ गर्मी म मर जथे। ये पेड़ के रखरखाव बर भी धियान देना चाही। पेड़ छोटे रहिथे तब ओखर जर छोटे रहिथे, ऊपर के माटी म ही रहिथे, ये ह गर्मी ल सही नई सकय अउ मर जाथे। ये कारन से बड़े आकार के पेड़ लगाना चाही। ''मेहनत के फलÓÓ दिखथे तब मन ल अच्छा लागथे। सरकार ल घलो अपन लहलहावत पेड़ ल देख के खुशी होना चाही। कतका लगायेन? कतका जियत हावय? कतका मरगे, मरे के कारन काय आय? ओखर ईलाज कइसे करे जाय? ये सब प्रस्न के संग हरियाली ल बचाए जा सकथे। सावन के हरियाली ले ये हरियाली अलग हावय। ये हरियाली बारों महिना आंखी जुड़वाथे, अउ गर्मी के ताप ल कमती करथे, आक्सीजन के मात्रा बढ़ा के सुवास ल साफ हवा देथे।
mai_Deva hne_Deva hne_Deva hne_Deva hne_Deva